Student, nog twee in hof oor aanrandingDrie mans wat daarvan aangekla word dat hulle Delia Adonis, ŉ skoonmaker, aangerand het, het in die Wynberg-landdroshof verskyn. Chad de Matos, Aaron Mack en Mitchell Turner moet volgens hul regsverteenwoordiger, William Booth, weer op 5 Februarie in die hof verskyn. Die drie, tussen 19 en 20 jaar oud, is Woensdagaand op borgtog vrygelaat na ŉ dringende aansoek voor die Wes-Kaapse hooggeregshof gebring is. Die mans is van Oos-Londen en Knysna. De Matos is ŉ eerstejaar-student by die Universiteit van Kaapstad terwyl die ander twee werk. Volgens Booth wil die polisie twee ander mense wat tans in die Oos-Kaap is, in verband met die saak ondervra. “Ons het gereël dat hulle die polisie sal gaan sien.” IOL.co.za het berig dat die verdagtes, waaronder ŉ student van die Universiteit van Kaapstad, van poging tot moord aangekla is in verband met die aanranding op Adonis. Hulle is ook van aanranding met die doel om ernstig te beseer en crimen injuria aangekla. The Star het Maandag berig Adonis is deur vyf universiteitstudente by die Stadium on Main-winkelsentrum in Claremont aangerand. Sy het glo gesien hoe die mans ŉ ander man aanrand toe hulle uit ŉ nagklub gekom het, waarna sy hulp ontbied het. Die mans het haar toe glo later aangerand en gevra hoekom sy die ander man gehelp het.